ขสมก.ขึ้นค่าโดยสารเมล์ NGV เคาะอัตรา 13-25 บ. เริ่ม 15 ต.ค.นี้!
ขสมก.ขึ้นค่าโดยสารเมล์ NGV เคาะอัตรา 13-25 บ. เริ่ม 15 ต.ค.นี้!
9 ต.ค. 2561

นายประยูร ช่วยแก้ว รองผู้อำนวยการฝ่ายการเดินรถองค์การ รักษาการในตำแหน่งผู้อำนวยการองค์การขนส่งมวลชนกรุงเทพ (ขสมก.) เปิดเผยว่า ตามมติคณะกรรมการควบคุมการขนส่งทางบกกลาง กำหนดให้รถโดยสารปรับอากาศที่วิ่งให้บริการประชาชนในเขตกรุงเทพฯและปริมณฑล จัดเก็บค่าโดยสารในอัตรา 13 – 25 บาท เริ่มใช้อัตราใหม่ตั้งแต่วันที่ 15 ตุลาคม 2561 เป็นต้นไป
ทั้งนี้ที่ผ่านมา ขสมก.จัดเก็บค่าโดยสารในอัตรา 11 – 23 บาท ซึ่งเป็นไปตามนโยบายของกระทรวงคมนาคม ที่ต้องการดูแลภาระค่าใช้จ่ายด้านการเดินทางให้กับประชาชน มาตั้งแต่เดือนกุมภาพันธ์ 2558 แต่ปัจจุบัน ขสมก.อยู่ระหว่างการพัฒนาการให้บริการรถโดยสาร ตามยุทธศาสตร์ของแผนฟื้นฟูกิจการด้วยการนำรถโดยสารปรับอากาศรุ่นใหม่ มีเทคโนโลยีทันสมัยและเป็นมิตรกับสิ่งแวดล้อม มาวิ่งให้บริการประชาชน ทดแทนรถโดยสารเดิมที่มีสภาพเก่าทรุดโทรม เพื่อให้ประชาชนผู้ใช้บริการได้รับความสะดวก ปลอดภัยในการเดินทางมากยิ่งขึ้น
โดยมติที่ประชุมคณะกรรมการบริหารกิจการองค์การครั้งที่ 6/2561 เมื่อวันที่ 19 กันยายน 2561 เห็นชอบให้ ขสมก.กำหนดอัตราค่าโดยสารรถปรับอากาศรุ่นใหม่ให้เป็นไปตามมติคณะกรรมการควบคุมการขนส่งทางบกกลาง ขสมก.จึงขอกำหนดอัตราค่าโดยสารรถปรับอากาศรุ่นใหม่ ทั้งรถโดยสารที่นำเข้ามาวิ่งให้บริการแล้ว และรถโดยสารที่กำลังทยอยเข้ามาเพิ่มในอนาคต เพื่อให้เป็นไปตามมติคณะกรรมการดังกล่าว
ทั้งนี้ รถโดยสารปรับอากาศรุ่นใหม่ที่ ขสมก.นำมาวิ่งให้บริการประชาชน เป็นรถโดยสารชานต่ำ (Low Floor) มีการออกแบบในลักษณะ Universal Design พร้อมติดตั้งสิ่งอำนวยความสะดวกต่างๆ ได้แก่ กล้อง CCTV, ระบบ GPS, ทางลาดสำหรับเข็นรถวีลแชร์ เพื่อให้ประชาชนผู้ใช้บริการทุกประเภท ทั้งคนพิการและผู้สูงอายุสามารถใช้บริการรถโดยสารได้อย่างสะดวกปลอดภัย
โดย ขสมก.จะเริ่มใช้อัตราค่าโดยสารใหม่กับรถโดยสารปรับอากาศชานต่ำใช้เชื้อเพลิงก๊าซธรรมชาติ (NGV) จำนวน 100 คัน ตั้งแต่วันที่ 15 ตุลาคม 2561 เป็นต้นไป ซึ่งปัจจุบันรถโดยสารดังกล่าววิ่งให้บริการในสาย 20, 21, 37,105, 138 และสาย 140 ส่วนรถโดยสารเก่าทั้งรถธรรมดาและรถปรับอากาศ ยังคงใช้อัตราค่าโดยสารราคาเดิม
อนึ่ง บริษัท ช ทวี จำกัด (มหาชน) หรือ CHO และ บริษัท สแกน อินเตอร์ จำกัด (มหาชน) หรือ SCN ได้ลงนามกับองค์การขนส่งมวลชนกรุงเทพ (ขสมก.) จัดหารถเมล์ NGV จำนวน 489 คัน โดยในวันที่ 27 มี.ค.61 ได้นำรถเมล์จำนวน 100 คัน มาให้บริการในเขตเดินรถที่ 5 จำนวน 5 เส้นทาง ได้แก่ สาย20 ป้อมพระจุลจอมเกล้า-ท่าน้ำดินแดง ,สาย 21 วัดคู่สร้าง-จุฬาฯ,สาย 105 มหาชัยเมืองใหม่-คลองสาน ,สาย 138 พระประแดง-หมอชิต , สาย 140 แสมดำ-อนุสาวรีบ์ชัยสมรภูมิ